**Viktorinos prizininkų, negalėjusių dalyvauti apdovanojimo ceremonijoje,**

**įspūdžiai po viktorinos**

Ūla Levanaitytė, kaunietė,

Šiaulių „Sandoros“ progimnazijos ir Juliaus Janonio gimnazijos auklėtinė,

 Lietuvos sveikatos mokslų universiteto studentė, būsimoji farmacininkė

*Apie viktoriną papasakojo ir dalyvauti pasiūlė mama. Nusprendžiau išbandyti jėgas, nes buvo įdomu pažiūrėti, kokių klausimų bus sugalvoję organizatoriai apie kalbines šiauliečių ypatybes. Įdomiausi ir lengviausi pasirodė tarties klausimai – atsakymus rinkausi tokius, kaip aš pati tuos žodžius tarčiau. Sunkiausias klausimas buvo apie Vytauto gatvę. Jau kurį laiką nebegyvenu Šiauliuose, tad nustebau, jog Gaidys, pasirodo, moka kalbėti ir net keliolika kalbų. Tokių viktorinų siūlau organizuoti dažniau. Jų tikrai reikia – žmonėms yra naudinga kuriam laikui nusukti mintis nuo dienos reikalų bei pakrutinti smegenis atsakinėjant į tokių ir panašių viktorinų klausimus.*

Jurgita Levanaitienė, šiaulietė,

lietuvių kalbos ir literatūros mokytoja metodininkė

*Apie viktoriną sužinojau vartydama feisbuko puslapius. Domiuosi Lietuvių kalbos draugijos įrašais. Labai patinka virtualios viktorinos, protmūšiai. Dalyvauju jau ne pirmą kartą. Klausimai buvo įdomūs. Gal lengvesni pasirodė apie šiauliškių tarmės ypatybes. Ilgiausiai ieškojau informacijos apie Vytauto gatvę (pasigedau tikslumo – apie kokį karą buvo kalbama...). Man buvo naujiena, kad  P. Širvys  sukūręs eilėraštį „Šiauliai, Šauliai“. Pastebėjimas (ne pastaba ) – buvo keletas labai panašių klausimų apie tarimo ypatybes su, atrodo, tokiais pat atsakymais (siūlyčiau įvairesnes sritis).Viktorinoje labai  smagu dalyvauti, vis ką nors naujo sužinoti. Nuoširdžiai ačiū rengėjams, nuolat ieškantiems „įdomybių“. Tokių viktorinų visuomenei būtinai reikia, nes skatina domėtis, sužinoti, atnaujinti žinias. Labai  įdomu, ypač – apie „savą“ aplinką*.

Renė Tamošaitienė, Šiaulių rajono gyventoja,

fizikė, informacinių technologijų specialistė

*Informaciją apie viktoriną radau internete, feisbuko puslapyje, nes esu Šiaulių turizmo informacijos centro sekėja. Esu iš Šiaulių rajono, domiuosi savo kraštu, kalba, visada rašau nacionalinį diktantą namuose, pabandau dalyvauti kalbos dienų viktorinose internetu. Man lengvesni buvo kultūrinio pobūdžio klausimai, sunkesni – apie žodžių tarimą. Nežinoma man buvo informacija apie eksponuojamą didžiausią knygą Lietuvoje. Pastabų rengėjams neturiu, gal tik anksčiau galėtumėte paskelbti informaciją apie vyksiančią viktoriną. Bent man buvo įdomu, manau, kad reikia tokių švietėjiškų veiklų, žinių apie savo kraštą.*

Violeta Valančienė, radviliškietė,

lietuvių kalbos ir komunikacijos bei informacinių technologijų specialistė

*Informaciją apie renginį pamačiau feisbuke. Esu azartiška, mėgstu visur dalyvauti, išbandyti kažką naujo, tad ir čia sudalyvavau. Sudėtingiausia buvo rasti, kokiomis kalbomis kalba gaidys. Kiti klausimai pasirodė pakankamai lengvi. Nežinojau, kas sukūrė „Šiauliai – saulės miestas“ ženklą. Būtų įdomu pamatyti atsakymus ir galėti pasitikrinti, kuriuose klausimuose suklydau. Viktorinų, žinoma, kad reikia. Kuo daugiau ir kuo įvairesnių renginių bus, tuo daugiau žmonių galės išbandyti ir atrasti sau patinkančias sritis.*

Veronika Adamonytė, vilnietė,

lietuvių filologijos ir latvių kalbos specialistė, laisvai samdoma vertėja, redaktorė, pedagogė

*Apie viktoriną pamačiau feisbuke ir nutariau dalyvauti, nes labai mėgstu visokias viktorinas; be to, Šiauliai – brangus mano gimtasis miestas. Lengviausi man klausimai buvo susiję su kalba, o sunkiausi – su asmenybėmis. Per mažai apie juos žinome. Tiesiog pamenu nejaukumo jausmą, kad kai kurių žmonių nesu girdėjusi...Viktorinų reikia****.*** *Neramiais laikais tai lyg spindulėlis…*

**Rengėjų įspūdžiai po viktorinos**

Rita Urnėžiūtė

LKD sekretorė, žurnalo „Gimtoji kalba“ vyriausioji redaktorė,

2023 m. Felicijos Bortkevičienės premijos laureatė

*Didžiųjų Lietuvos miestų gyventojų kalbinė tapatybė yra marga, sudėtinga ir dėmesio jai niekada nebus per daug. Tikėkimės, kad šios viktorinos atsakymai prisidės prie išsamesnio Šiaulių gyventojų kalbinės bendruomenės vaizdo ir bus atsvara vienpusiškoms jo interpretacijoms.*

Genovaitė Kačiuškienė,

profesorė, humanitarinių mokslų daktarė, LKD tarybos pirmininkė

*2022 m. gegužės 19 d. kartu su LKD Šiaulių skyriaus pirmininko pavaduotoja, Savivaldybės kalbos tvarkytoja, Aušrine Rinkevičiene dalyvavome Kalbos ir kultūros instituto „Lingua Lituanica“ ir LKD seminare „Kalbos viktorinos ir kitos kalbos varžytuvės – žaidimas, nuotykis, pamoka?“, kur skaitėme pranešimą intriguojančiu pavadinimu „Šiauliai – kalbos viktorinų sostinė?“ ir neapsirikome. Viktorinų mūsų mieste iš tiesų daugėja. Net tą pačią dieną – kovo 14 d. – Šiauliuose vyko dvi diametrialiai priešingos virtualios viktorinos – mūsiškė ir Šiaulių miesto savivaldybės viešosios bibliotekos „Saulė“ filiale surengta interaktyvi viktorina „Žemaičių kalbos savitumas“. Ir dalyvių visur užteko…*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_